b'\n_START_ARTICLE_\nGrb Ob\xc4\x8dine Makole\n_START_PARAGRAPH_\nGrb Ob\xc4\x8dine Makole je upodobljen na \xc5\xa1\xc4\x8ditu, ki je spodaj polkro\xc5\xbeno oblikovan, na njem pa sta osnovni barvi modra in zelena. Tretja barva je rumena oziroma heraldi\xc4\x8dno kovinska zlata._NEWLINE_Modra barva predstavlja nebo in vodo ter zdravo okolje s plodnimi povr\xc5\xa1inami, vodo in zrakom. Dve modri valovnici, ki potekata po sredini \xc5\xa1\xc4\x8dita preko zelene podlage predstavljata reko Dravinjo. Zelena barva, ki se na vrhu zaklju\xc4\x8di v valoviti \xc4\x8drti, predstavlja gri\xc4\x8devnato pokrajino. Sredi grba se kri\xc5\xbeata dva zlata oziroma rumena \xc5\xbeitna klasa, pod njima pa je narisan stiliziran grozd, sestavljen iz desetih jagod. Prekri\xc5\xbeana klasa tvorita andrejev kri\xc5\xbe, ki je simbol apostola Andreja, kateremu je posve\xc4\x8dena \xc5\xbeupnijska cerkev v Makolah._NEWLINE_V zlati barvi podana p\xc5\xa1eni\xc4\x8dna klasa in grozd predstavljata dobrini; obilno naravo in delavnost makolskega \xc4\x8dloveka.'